केपी ओली कप टी–२० क्रिकेट : आर्मी र मधेश प्रदेश विजयी 
पोखरा रंगशाला क्रिकेट मैदानमा जारी केपी ओली कप टी–२० राष्ट्रिय क्रिकेट प्रतियोगिताअन्तर्गत सोमबार भएको खेलमा मधेश प्रदेश र त्रिभुवन आर्मी क्लब विजयी भएका छन् । मधेश प्रदेशले सुदूरपश्चिम प्रदेश र आर्मीले आयोजक मदन भण्डारी स्पोर्ट्स क्लब ‘निलो’ लाई पराजित गर्दै विजयी भएका हुन् ।
पोखरा — पोखरा रंगशाला क्रिकेट मैदानमा जारी केपी ओली कप टी–२० राष्ट्रिय क्रिकेट प्रतियोगिताअन्तर्गत सोमबार भएको खेलमा मधेश प्रदेश र त्रिभुवन आर्मी क्लब विजयी भएका छन् । मधेश प्रदेशले सुदूरपश्चिम प्रदेश र आर्मीले आयोजक मदन भण्डारी स्पोर्ट्स क्लब ‘निलो’ लाई पराजित गर्दै विजयी भएका हुन् ।पहिलो खेलमा मधेश प्रदेशले सुदूरपश्चिम प्रदेशमाथि ८ विकेटले सानदार जित निकाल्यो । सुदूरपश्चिमले दिएको ५८ रनको लक्ष्यलाई मधेशले २ विकेट गुमाउँदै ९२ बल बाँकी रहँदै जित निकालेको हो । टस जितेको सुदूरपश्चिमले १५.५ ओभर खेल्दै ५८ रनमा सबै विकेट गुमाउन पुग्यो । रुपेश सिंहको बलमा ओपनर अभिषेक पाल खाता नखोली पेभेलियन फर्किंदा गजेन्द्र बोहोरा पनि ४ रनमै आउट भए । कप्तान राजु रिजाल २ रनमा आउट भए । खडक बोहोरा ९ बलको सामना गर्दै एक रनमा पेभेलियन फर्किए । बसन्त कार्कीले ४ रन बनाए । किरण ठगुन्नाले १० रन जोडे । नरेश साउदले १८ रनको योगदान दिँदा भोजराज भाटले १० रन बनाउन सके । मधेश प्रदेशका हरिशंकर साहले ४, रुपेश सिंहले ३ र अनील साहले १ विकेट लिए ।जवाफी ब्याटिङमा मधेश प्रदेशले २ विकेट गुमाउँदै लक्ष्य पूरा गर्न सफल भयो । मधेशले ६२ रन बनायो । तीन बल सामना गरेका हरिंशकर साहलाई गजेन्द्र बोहोराको बलमा शून्यमै आउट गरे पछि मधेश दबाबमा परेको थियो । तर अनील साहले जितको आधार तयार पारे । अनीलले ११ बल खेल्दा ३ चौका र २ छक्का प्रहार गर्दै २५ रन बनाए । उनी पनि बोहोराकै बलमा आउट भए । इमरान शेख र पवन सर्राफले २७ रनको साझेदारी गरे । दुबै नटआउट रहे । हरिशंकर साह खेलमा म्यान अफ दी म्याच घोषित भए ।सोमबार दोस्रो खेलमा कुशल मल्लले अलराउन्ड खेल्दा विभागीय टोली त्रिभुवन आर्मी क्लबले आयोजक मदन भण्डारी स्पोर्ट्स एकेडेमी ‘निलो’ विरुद्ध ११० रनको सानदार जित दर्ता गर्‍यो । राष्ट्रिय टोलीका खेलाडीबाट सुसज्ज्ति आर्मीलाई टस जितेर ब्याटिङको निम्तो दिएको आयोजक निलोविरुद्ध आक्रामक रुपमा प्रस्तुत भएको आर्मीले २० ओभर खेल्दै ६ विकेटको क्षतिमा १९५ रन बनाएको थियो ।आर्मीका लागि पारीको सुरुआत गरेका सन्तोष कार्कीले ३५ बलमा ७ चौका प्रहार गर्दै टिमका लागि सर्वाधिक ४१ रन बनाए । उनी धवन सहनीको बलमा आउट भए । विनोद भण्डारी २४ बलमा ३ चौका र ३ छक्काको मद्दतले ३८ रन बनाउँदै शुभम् खनालको बलमा पेभेलियन फर्के । आर्मीका लागि कुशल मल्लले २५ रनको योगदान दिँदा वाशिर अहमदले २३ रन र रोहित पौडेलले १२ बनाए । सन्दिप रम्जाली र भीम सार्कीले समान ६–६ रन बनाउँदै नट आउट रहे ।आयोजक निलोका लागि मेहुल श्रेष्ठले २ विकेट लिए भने शुभम् खनालले १ विकेट लिए । १ सय ९६ रनको विशाल लक्ष्य पछ्याएको आयोजक निलो १५.४ ओभरमा ८५ रनमा समेटियो । आर्मीका लागि १.४ ओभर वलिङ गरेका कुशल मल्लले २ रन दिएर ३ विकेट हात पारे । उनले आयोजक निलोका लागि १० रन बनाएका सिमोन रोय, २ रन बनाएका कुशल रुपाखेती र डायमन्ड मण्डललाई शून्य रनमा पेभेलियनको बाटो देखाए । आयोजक निलोका लागि निर्भिक पाठकले २८ रन बनाउँदै रन आउट हुन पुगे । रणविर यादवले १६ रनको व्यक्तिगत योगदान दिँदा ओपनर रोनिम तिवारीले १५ रन बनाए । आर्मीका लागि जितेन्द्र मुखिया र शाहव आलमले समान २–२ विकेट लिए भने रोहित पौडेल र विवेक यादवले समान १–१ विकेट हात पारे । खेलमा नेपाल आर्मीका कुशल मल्ल म्यान अफ दी म्याच घोषित भए ।मंगलबार पहिलो खेल सुदूरपश्चिम र नेपाल पुलिस क्लब, दोस्रो खेल कोशी प्रदेश र नेपाल आर्मीबिच हुनेछ ।